Յորղոս Կամինիս

Յորղոս Կամինիս (, ), հույն պետական և քաղաքական գործիչ, սահմանադրական իրավունքի պրոֆեսոր, 2010 թվականի դեկտեմբերի 29-ից՝ մայրաքաղաք Աթենքի քաղաքապետ։

Մինչ այդ՝ 2003 թվականի ապրիլի 23-ից մինչև 2010 թվականի սեպտեմբերը, զբաղեցրել է Հունաստանի մարդու իրավունքների պաշտպանի պաշտոնը։

Կենսագրություն 
Յորղոս Կամինիսը ծնվել է 1954 թվականի հուլիսի 15-ին Նյու Յորքում, որտեղ նրա հայրը՝ Վասիլիս Կամինիսն աշխատում էր այդ ժամանակ։ Սկզբնական շրջանում Յորղոսն ունեցել է Ամերիկայի Միացյալ Նահանգների քաղաքացիություն, իսկ Հունաստան տեղափոխվելուց հետո ձեռք է բերել նաև հունական անձնագիր։ Յորղոսը Նյու Յորքը լքել է հինգ տարեկան հասակում՝ ընտանիքի հետ հաստատվելով Աթենքում։

Միջնակարգ կրթություն ստանալուց հետո ուսանել է Աթենքի համալսարանի իրավագիտության ֆակուլտետում, իսկ հետո նաև՝ Ֆրանսիայի Պանթեոն Ասսասի համալսարանում։ Վերջինս ավարտելուց հետո Յորղոսը ստացել է իրավաբանական գիտությունների դոկտորի գիտական աստիճան։

Գործունեություն 
1982 թվականի նոյեմբերին Յորղոսն աշխատանքի է անցնում Աթենքի համալսարանի իրավագիտության ֆակուլտետում, որպես հետազոտող և դասախոս։ Նույն համալսարանում 1998 թվականին ստացել է դոցենտի աստիճան։ 1989 թվականի սեպտեմբերից աշխատել է Հունաստանի խորհրդարանի խորհրդարանական ուսումնասիրությունների և հետազոտությունների բաժնում, որպես ավագ գիտաշխատող։

1998-2003 թվականներին աշխատել է, որպես մարդու իրավունքների պաշտպանի տեղակալ, իսկ 2003 թվականից գլխավորել է այդ գրասենյակը։ 2010 թվականի սեպտեմբերի ընտրություններում վերընտրվելուց հետո հրաժարական է տվել։

2010 թվականի տեղական ընտրությունների երկրորդ փուլից հետո ընտրվել է Աթենքի քաղաքապետ։ Քաղաքական գործունեությունը սկսելուն զուգընթաց Կամինիսը հիմնադրել է «Դեմոկրատական ձախերի» կուսակցությունը։

Յորղոս Կամինիսը վերընտրվել է 2014 թվականի ընտրություններից հետո՝ առաջ անցնելով «Սիրիզա» կուսակցության թեկնածու Գաբրիել Սակելլարիդիսին։ Նրա պաշտոնավարումը կավարտվի 2019 թվականին։

Անձնական կյանք 
Յորղոս Կամինիսն ամուսնացած է Ադամանտիա Անագնաստուի հետ, ով եղել է Մակեդոնիայի համալսարանի դասախոս։ Իրենց համատեղ կյանքի ընթացքում վերջիններս ունեցել են երկու դուստր՝ Անգելիկի և Կատերինա-Մարկելլա անուններով։

Ծանոթագրություններ 

Հունաստանի քաղաքական գործիչներ
Փաստաբաններ
Աթենքի համալսարանի շրջանավարտներ
Փարիզի համալսարանի շրջանավարտներ